b'\n_START_ARTICLE_\nRasmus Skylstad\n_START_SECTION_\nBakgrunn\n_START_PARAGRAPH_\nHan var s\xc3\xb8nn av Berent Skylstad (1860\xe2\x80\x931948) og Berthe Skylstad (1865\xe2\x80\x931900). Slekten har sitt navn etter bygda Skylstad, som ligger ved Norangsfjorden p\xc3\xa5 Sunnm\xc3\xb8re.\n_START_SECTION_\nKarriere\n_START_PARAGRAPH_\nI 1912 tok han examen ved Kristiania handelsgymnasium. Deretter arbeidet han seks \xc3\xa5r utenlands som kontorist._NEWLINE_Fra 1918 til 1921 var han sekret\xc3\xa6r ved konsulatet i Genova, etterfulgt av ett \xc3\xa5r som attach\xc3\xa9 ved legasjonen i Roma 1921. Han var ansatt ved legasjonen i Madrid i perioden 1921\xe2\x80\x931923, og ved legasjonen i Lisboa 1923\xe2\x80\x931924. Fra 1924 til 1927 jobbet han i Oslo som sekret\xc3\xa6r i Utenriksdepartementet, i perioden 1925\xe2\x80\x931928 privatsekret\xc3\xa6r for utenriksministeren, og i 1926 og 1927 sekret\xc3\xa6r for den norske utsending til Folkeforbundet sine m\xc3\xb8ter. Han arbeidet ved legasjonen i London ett \xc3\xa5rs tid, f\xc3\xb8r han i 1931 var han tilbake i Oslo, som leder for kontoret som h\xc3\xa5ndterte Folkeforbundet. Han fikk opprykk til byr\xc3\xa5sjef i 1934, og var deretter gjennom en tre\xc3\xa5rsperiode sakkyndig r\xc3\xa5dgiver for og varamann (suppleant) til flere norske delegasjoner til Folkeforbundets m\xc3\xb8ter. I 1937 fikk han permisjon fra UD for \xc3\xa5 tiltre som direkt\xc3\xb8r i Folkeforbundets sekretariats minoritetsavdeling, som hadde sitt hovedkvarter i Gen\xc3\xa8ve. Etter den andre verdenskrigs utbrudd ble han ogs\xc3\xa5 direkt\xc3\xb8r for Folkeforbundets avdelinger for flyktninger, internasjonale byr\xc3\xa5er og intellektuelt samarbeid._NEWLINE_Imidlertid ba Trygve Lie ham om \xc3\xa5 komme over til London der den norske eksilregjeringen hadde tatt sete. Fra 1941 til 1945 var han ekspedisjonssjef i det norske Utenriksdepartementet under eksilperioden i London. Fra 1945 var han sendemann til Bern i tre \xc3\xa5r, og samtidig sjef for den norske delegasjonen til Folkeforbundet. Folkeforbundet var da under avvikling, ettersom man var i ferd med \xc3\xa5 etablere et nytt internasjonalt samarbeidsforum: De forente nasjoner._NEWLINE_Han ble i 1945 gift med den sveitsiske H\xc3\xa9l\xc3\xa8ne Marie Ad\xc3\xa8le de Blonay (1901\xe2\x80\x931994), som var datter av godseier, baron Sigismond \xc3\x89douard de Blonay og Anne Marie Bodmer fra Lausanne.  Hennes bror Henri var ul\xc3\xb8nnet norsk konsul i Gen\xc3\xa8ve 1946\xe2\x80\x931947._NEWLINE_I 1946 ble Rasmus Skylstad tildelt St. Olavs Orden. I 1948 vendte han tilbake til Oslo for \xc3\xa5 tiltre stillingen som utenriksr\xc3\xa5d, og tjenestegjorde i denne stillingen inntil han i 1958 ble sendemann (ambassad\xc3\xb8r) til legasjonen i Paris. Dette embetet hadde han frem til han gikk av med pensjon i 1964. Han d\xc3\xb8de i 1972 i Lausanne. Han etterlot seg ingen barn.'